ഒമ്ബതുമാസമായ കുഞ്ഞടക്കം കുടുംബത്തിലെ അഞ്ചുപേര് മരിച്ച നിലയില് ബെംഗളൂരു: ഒമ്ബത് മാസം പ്രായമായ കുട്ടി ഉള്പ്പെടെ അഞ്ച് പേരെ വീട്ടില് മരിച്ച നിലയില് കണ്ടെത്തി. ബെംഗളൂരു ബയദരഹള്ളി പൊലീസ് സ്റ്റേഷന് പരിധിയില് വെള്ളിയാഴ്ച രാത്രിയാണ് സംഭവം.തിഗലരപാല്യ സ്വദേശിയും മാധ്യമപ്രവര്ത്തകനുമായ ഹുലഗെരെ ശങ്കറിന്റെ ഭാര്യ ഭാരതി 51, മക്കളായ സിഞ്ചന 34, സിന്ധൂര 34, മധുസാഗര് 25 എന്നിവരും ഒമ്ബതുമാസമായ ആണ്കുട്ടിയുമാണ് മരിച്ചത്. നാലുപേരെ തൂങ്ങിമരിച്ച നിലയിലും കുട്ടിയെ കിടക്കയില് മരിച്ച നിലയിലുമാണ് കണ്ടെത്തിയത്. മൃതദേഹങ്ങള് അഴുകിയ നിലയിലായിരുന്നു. മരിച്ച് മൂന്ന്നാല് ദിവസം കഴിഞ്ഞതായാണ് നിഗമനം. വീട്ടില് അവശനിലയില് കണ്ടെത്തിയ രണ്ടര വയസ്സുള്ള പെണ്കുട്ടിയെ ആശുപത്രിയിലേക്ക് മാറ്റി.സ്ഥലത്തില്ലാതിരുന്ന ഹുലഗെരെ ശങ്കര് നാല് ദിവസത്തിന് ശേഷം വീട്ടില് തിരിച്ചെത്തിയപ്പോഴാണ് ദാരുണ സംഭവം പുറംലോകമറിയുന്നത്. വീടിന്റെ വാതില് തുറക്കാത്തതിനെ തുടര്ന്ന് വിവരം പൊലീസിനെ അറിയിക്കുകയായിരുന്നു. വാതില് പൊളിച്ച് അകത്ത് കടന്നപ്പോഴാണ് മൃതദേഹങ്ങള് കണ്ടെത്തിയതെന്ന് ഡി.സി.പി സഞ്ജീവ് എം. പാട്ടീല് പറഞ്ഞു. വീടിന്റെ എല്ലാ ജനലുകളും വാതിലുകളും അടച്ച ശേഷം ആത്മഹത്യ ചെയ്യുകയായിരുന്നുവെന്ന് കരുതുന്നു.കഴിഞ്ഞ മൂന്ന് ദിവസമായി ശങ്കര് വീട്ടുകാരെ നിരന്തരം ഫോണില് വിളിച്ചിരുന്നുവെന്നും എന്നാല് ആരും എടുത്തില്ലെന്നും പൊലീസ് പറഞ്ഞു. കുടുംബ തര്ക്കങ്ങളാണ് ദാരുണമായ സംഭവത്തിലേക്ക് നയിച്ചതെന്ന് സംശയിക്കുന്നു.